****

**Tisztelt Közgyűlés!**

Megválasztásomat követően haladéktalanul felvettem a kapcsolatot az elkerülő út nyomvonalának tervezését végző szereplőkkel, köztük a NIF Zrt. vezérigazgatójával. Ezzel párhuzamosan Keresztes Zoltán tanácsnok társammal áttekintettük a lakosság részéről felvetődött panaszokat, végig jártuk személyesen a tervezett nyomvonalakat, és ebből több problématérképet készítettünk videós formában.

Sor került több személyes egyeztetésre a tervezőkkel Egerben és Budapesten, amelyeken az egri polgárok észrevételeit tolmácsoltuk, és tájékozódtunk a nyomvonal-pontosítás ütemtervéről és helyzetéről.

November 18-án került sor a pontosított nyomvonalak bemutatására a NIF Zrt. részéről, melyen aktívan képviseltük az egriek érdekét, több kérdést, észrevételt fűztünk a tervekhez.

Novemberben megszervezésre került egy lakossági fórum a Bartakovics Béla Közösségi Házban, ahol tájékoztattuk a megjelenteket a pontosított nyomvonalakról, és kértük észrevételeiket, amit a tervezők irányába, kérésüknek megfelelően november 30-ig eljuttattunk.

Elkészítettünk és a közgyűlés el is fogadott több határozatot, amely a lakosság érdekével egybeeső, külső nyomvonal megépítését szorgalmazza.

Az egri elkerülő út nyomvonalának egyeztetésének ügyében a NIF Zrt., a többi tervezésben részt vevő szereplő és a lakosság érintett és aktív részével a kapcsolattartás folyamatos.

Decemberben részt vettem azon a tájékoztatón, melyen a NIF Zrt. szakemberei érveltek lényegébe a belső nyomvonal mellett. Szomorúnak és egyben felháborítónak tartom, hogy a mai napig folyamatosan zajlik egy kommunikáció különböző elkerülő út ügyében érintett politikusok és általuk befolyásolt szakértők részéről, ami a lakosság jelentős részének mindennapi életét ellehetetlenítő belső nyomvonal megépítése mellett győzködi a közvéleményt.

A decemberi fórum óta tucatnyi alkalommal nyilatkoztam az elkerülő úttal kapcsolatban a sajtónak, számos egyeztetésen vettem részt elsősorban az elkerülő út belső nyomvonala ellen tiltakozókkal. Tekintve, hogy lakókörnyezetét több ezer egri lakos érzi veszélyben a belső nyomvonal erőltetése miatt, a civilek népszavazást kezdeményeznek annak érdekében, hogy egész Eger szavazatával dönthesse el, merre menjen a nekik épülő elkerülő út. A népszavazási kezdeményezést annak civil, pártokon felül álló jellege és lényegre törő, pontos és kérdésfelvetése miatt különösen indokoltak tartom, és támogatom. A Helyi Választási Bizottság hitelesítette mindhárom kérdésben a civilek kezdeményezését, az ítélet jogerőre emelkedéséig még egy nap van hátra. Az elmúlt időszakban többször egyeztettem a NIF jogutód szervének, az ÉBM-nek a képviselőivel és más döntéshozó szereplőkkel, hogy megérttessem: Eger lakossága ellenáll a belső nyomvonalaknak, és kifejezetten szeretne a külső nyomvonalon megvalósuló elkerülő utat. A népszavazás ezért kifejezetten a beruházás lakossági támogatását szolgálja.

A népszavazási kezdeményezés megvalósításával nem hátráltatjuk időben sem az elkerülő út építését, hiszen a felnémeti szakaszon mindkét eddigi nyomvonal Natura 2000-es területbe ütközik, és zajlik a nyomvonalak újratervezése, ami miatt információim szerint tervzsűri döntés a közeljövőben nem várható.

Tekintve, hogy hamarosan az egri lakosok mondhatnak véleményt az elkerülő út nyomvonaláról, a szakmai egyeztetéseket nem tartom szükségesnek önkormányzati tanácsnoki tisztségben folytatni.

A közgyűlés tagjainak ezúton is köszönöm a bizalmat, amivel a tanácsnoki munkámat lehetővé tették.

Kérem a beszámoló szíves elfogadását!

Eger, 2023. február 22.

Tisztelettel:

Oroján Sándor s.k.  
 önkormányzati tanácsnok